Meat World oorweeg drastiese stappe ná bewerings‘n Skermskoot uit die insetsel oor Meat World wat deur Carte Blanche vervaardig is. Meat World het Woensdag in ŉ verklaring gesê hy oorweeg om sommige van sy winkels van hul franchise-regte te ontneem indien van die bewerings van onhigiëniese wanpraktyke in die winkels ernstig genoeg is. Dit kom nadat Carte Blanche Sondagaand ŉ insetsel uitgesaai het waarin hy ŉ ondersoek gedoen het na bewerings dat sommige van die Meat World-winkels vervaldatums op vleisprodukte verleng en sodoende moontlik bederfde vleis aan kliënte verkoop. Carte Blanche beweer sy ondersoek het getoon dat daar by minstens nege van Meat World se 14 winkels nuwe etikette op vleisprodukte aangebring word. Volgens Carte Blanche kon daar in 11 gevalle by vyf verskillende winkels vasgestel word dat die etikette verander is om die vervaldatum op die produk te verleng, in sommige gevalle tot soveel as vier weke. Carte Blanche het ook gesê hy het van die winkels se vleisprodukte na ŉ onafhanklike laboratorium gestuur om getoets te word en beweer die toetsresultate het getoon dat die miko-organisme- en bakterieëvlakke op die produkte hoër is as die aanbevole spesifikasies vir veilige menslike gebruik. Meat World het in reaksie op hierdie bewerings gesê ŉ grootskaalse ondersoek sal by al 14 van sy winkels gedoen word. Hy het gesê vleisprodukte sal by die nege van die winkels wat deur Carte Blanche uitgelig is van die rakke onttrek word en indien die bewerings ernstig genoeg is, kan sommige van die winkels moontlik hul franchise-regte kwyt wees. ‘n Skermskoot uit die insetsel oor Meat World wat deur Carte Blanche vervaardig is. Meat World het ook die hulp van ŉ vooraanstaande forensiese wetenskaplike, dr. David Klatzow, ingeroep om hom by te staan in die ondersoek. “Dr. Klatzow is aangestel om die laboratoriumverslag wat deur Carte Blanche verskaf is te analiseer. Dr. Klatzow het die akkuraatheid van die bevindinge deur die laboratorium bevraagteken. Hy het ook bevind dat die algehele bakteriologiese resultate nié op ŉ sistemiese probleem dui nie,” lui die verklaring. Angelino Pereira, uitvoerende hoof van Meat World, het gesê hy het ŉ onafhanklike gesondheids- en veiligheidsorganisasie aangestel om volledige gesondheidsoudits op elk van Meat World se winkels te doen. “Ek het hierdie besluit onmiddellik geneem toe die bewerings onder my aandag gebring is,” het Pereira gesê. “Ek en my span is baie ontsteld oor hierdie bewerings. Ons sal alles moontlik doen om enige onreëlmatighede reg te stel. Ons kliënte is ons familie en ons neem hul klagtes ter harte.”